IV Piekarskŏ Noc Ślatujōncych Gwiŏzd
W niydzielã, 12 siyrpnia, już po sztwŏrty rŏz na terynie naôbkoło Kopca Wyzwolyniŏ w Piekarach Ślōnskich zôrganizowanŏ bydzie Piekarskŏ Noc Ślatujōncych Gwiŏzd. Prawie we tã noc padŏ maksimum roju perseidów – meteorōw, mianowanych potocznie ślatujōncymi gwiŏzdami.
Podle szpecyjalistōw, jeźli dopisze pogoda, we tã bydzie szło ôbejzdrzeć nawet do 110 ślatujōncych gwiŏzd na godzinã. Już po piyrszych minutach ôbserwacyje nieba, idzie dozdrzeć piyrsze ślatujōnce gwiŏzdy. Im ciymniyjszy plac ôbserwacyje, tym barzij klarowne sōm ślatujōnce meteory. Kopiec Wyzwolyniŏ w Piekarach Ślōnskich, ôddalōny ôd chałpōw i wygaszony na tã ôkoliczność, to je idyalnym plac do przepyndzyniŏ tego wieczora. Coby ôgraniczyć sztuczne światło, we tã noc zagaszōne bydōm latarnie na sōmsiednij ulicy Jōna Pawła II (kōncek ôd krziżōwki z ul. Bytōmskōm do krziżōwki z drōgōm nr 911). Dobrze je weznōńć ze sobōm podryncznõ taszynlampã.
Ôkrōm spōlnego wypatrowaniŏ ślatujōncych meteorōw, ôrganizatory narychtowali tyż siyłã inkszych atrakcyji. Dlŏ wszyjskich gości udostympniōne bydzie mobilne planetarium, co przizwŏlŏ poszyrzać swojã wiedzã ô świecie gwiŏzd i planet. W programie je tyż wykłŏd multimydialny ô astrōnōmiji. Dalszōm atrakcyjōm bydzie Fire Show – pokŏz tańca z ôgniym. Na terynie naôbkoło Kopca Wyzwolyniŏ bydzie szło pojeś we strefie gastrōnōmicznyj, wziōńć udzioł w ciekawych kōnkursach jak tyż wejzdrzeć w gwiŏzdy ze pōmocōm profesjōnalnych maszin astrōnōmicznych.
Noc zaczynŏ sie ô ôsmyj na wieczōr.
Zdrzōdło: UM Piekary
szl_Latn szl_Latn szl_Latn szl_Latn szl_Latn szl_Latn